Document ID: 32014R1153

REGULAMENTUL (UE) NR. 1153/2014 AL COMISIEI
din 29 octombrie 2014
de modificare a Regulamentului (CE) nr. 198/2006 în ceea ce privește datele care trebuie colectate și cerințele referitoare la eșantionare, precizie și calitate
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1552/2005 al Parlamentului European și al Consiliului din 7 septembrie 2005 privind statisticile referitoare la formarea profesională în întreprinderi (1), în special articolul 7 alineatul (3), articolul 8 alineatul (2) și articolul 9 alineatul (4),
întrucât:
(1)
Regulamentul (CE) nr. 1552/2005 stabilește un cadru comun pentru producerea de statistici europene referitoare la formarea profesională în întreprinderi.
(2)
Regulamentul (CE) nr. 198/2006 al Comisiei (2) definește datele specifice care trebuie colectate cu privire la întreprinderile care oferă și la cele care nu oferă formare profesională, la diversele tipuri de formare profesională, la cerințele privind precizia și eșantionarea, la cerințele privind calitatea datelor care trebuie colectate și la structura rapoartelor privind calitatea.
(3)
Ar trebui adoptate cerințe privind calitatea datelor care trebuie colectate și transmise pentru statisticile europene referitoare la formarea profesională în întreprinderi, structura rapoartelor privind calitatea, precum și orice măsuri necesare în vederea evaluării sau îmbunătățirii calității datelor.
(4)
Este adecvat să se modifice sistemul de codificare, precum și cerințele referitoare la eșantionare, precizie și calitate, cu scopul de a reduce, în viitor, sarcina aferentă colectării datelor privind statisticile referitoare la formarea profesională în întreprinderi.
(5)
Prin urmare, Regulamentul (CE) nr. 198/2006 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Anexele I, II, III și V la Regulamentul (CE) nr. 198/2006 se înlocuiesc cu textele din anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 octombrie 2014.

Labels: 12
4
9
19